Niels Helveg Petersen (RV), 2006-05-18:
Det Radikale Venstre agter at stemme imod dette beslutningsforslag.
Vi mener, at den danske bataljon skal trækkes hjem senest den 1. juli.
Vi har netop i dag fået meddelelse om, at det italienske parlament har besluttet tilbagetrækning, og det, der sker, hvis man følger det radikale synspunkt, er i virkeligheden, at Danmark normaliserer sit forhold og bringer sig på linje med de allerfleste af dem, vi plejer at arbejde sammen med i fredsbevarende aktioner.
Vi bringer os på linje med Sverige, Norge, Finland, Belgien, Holland, Luxembourg, Tyskland, Frankrig, Spanien, Portugal, Italien, Grækenland, Østrig, Ungarn og Slovenien.
Der er tale om en normalisering.
Det Radikale Venstres synspunkt om, at vi skal trække bataljonen ud nu, er ikke nyt, og regeringen har kendt det i halvandet år.
I halvandet år har vi opfordret regeringen til at forberede tilbagetrækningen, men det har regeringen ikke villet.
Vi valgte i sin tid datoen 1. juli, fordi vi på det tidspunkt kunne være nogenlunde sikre på, at to parlamentsvalg, et forfatningsvalg og en regeringsdannelse var overstået, og at den irakiske regering nu havde haft tid til at sætte sig igennem.
Så er det gået sværere og tungere med regeringsdannelsen efter valget i det seneste parlamentsvalg, men nu ser det virkelig ud til, at en regering dannes hurtigt.
Avisrygterne i dag taler om, at regeringen godkendes af parlamentet allerede på lørdag.
Det vil sige, at den køreplan, som FN lagde, er tilendebragt, og herefter er det så irakernes ansvar at løse sikkerhedsproblemerne selv.
Min opfattelse er, at på lang sigt kan andre lande ikke løse sikkerhedsproblemet i Irak.
Ikke engang USA kan.
Storbritannien kan ikke, og vi kan slet ikke.
Det har udviklingen de sidste 3 år dokumenteret.
Vi ønsker ikke at forlade Irak.
Vi ønsker, at genopbygningsindsatsen skal eksistere, og at den skal forøges.
Vi vil ikke bare overlade irakerne til sig selv, men genopbygningsindsats og også træningsindsats er vi klar til at stå bag, og vi er også rede til med danskpersonelbeskyttelsen at sikre udsendte rådgivere.
Noget af det karakteristiske ved hele diskussionen om Irak har jo været skønmalerier.
Det gentager sig faktisk i den såkaldte analyse, der foreligger.
Hvor er der en opgørelse over antallet af dræbte og sårede irakere?
Den findes ikke.
Hvor findes opgørelsen over, hvordan udviklingen her har været?
Udviklingen er jo den, at der er færre koalitionsstyrker, der omkommer, men mange flere irakere – og et stigende antal.
Der bortføres mellem 5 og 30 irakere hver dag.
Mange er rene forbrydergrupper, der bortfører 3-4 ikkeirakere i Irak hver uge.
Hvorfor er der ikke oplyst ordentligt om, hvorfor olieproduktionen ikke er er kommet i gang, hvorfor elproduktionen svigter på trods af massive investeringer?
Hvorfor er kun en brøkdel af de amerikanske sundhedscentre, der var planlagt, blevet opført, selv om hele bevillingen næsten er opbrugt?
Hvorfor er der ingen analyse af den korruption og uduelighed, der har præget store dele af opbygningsarbejdet?
Det savner jeg i analysen.
Der er lidt forblommede vendinger.
Man taler bl.a. om, at der har været forlydender om infiltrering af sikkerhedsstyrkerne.
Ja, mon ikke der har!
Det er mere end forlydender, men en sikkerhed, vi har for, at nogle af sikkerhedsstyrkerne og politiet er infiltreret af nogle af de mest aggressive militser, som i uniform udfører henrettelser, bortførelser osv.
Jeg bebrejder regeringen, at man ikke har lagt en ærlig analyse frem om, hvordan situationen faktisk forholder sig.
Det var, som det er blevet sagt, Iran, der vandt krigen i Irak.
Men det er mere end det.
Det var også Rusland, der vandt.
Dermed er det, der er sket i Irak, også med til at cementere en række styrer i Mellemøsten og i den arabiske verden, som baserer sig på olie.
Krigen i Irak blev netop ikke begyndelsen til en bølge af demokrati i Mellemøsten og de arabiske lande.
Den blev et tilbageslag for de bestræbelser.
Vi stemmer imod det, men vi er klar til at yde en indsats for genopbygningen i Irak, også en større genopbygning, end vi gennemfører i dag.